
KARI MÅTTE MEDGI at hun syntes Olav Sanden var en flott kar. Unggutten var både høy og sterkbygd, og det lyse håret skinte som en glorie om hodet hans når sola kom inn bakfra –slik den gjorde nå. Han sto oppe på låvebrua og kastet ned tørt høy fra et digert lass, mens Kari og en sekstenårs guttunge som var dreng arbeidet med å ta imot. Oppgaven deres besto i å dra høyet lenger inn i låven, fordele det jevnest mulig utover, og deretter trampe det fast så det skulle ta mindre plass.

Egentlig kunne de spart seg litt av tråkkingen, syntes hun, for det så ikke ut til å bli så svær høyavling på Sanden dette året. Sommeren 1866 hadde vært våt og kald her inne ved Vinger, og selv om gresset hadde grodd godt nok, hadde det vært vanskelig å få tørket høyet. Ikke før hadde de bredd det til tørk på bakken, før det begynte å regne igjen –og det stakkars tørrhøyet de omsider hadde fått i hus, var nesten halvråttent og i dårlig forfatning. Bonden selv, Nils Sanden, var for det meste dyster til sinns, og det dårlige humøret hans smittet over på mange andre også.

Olav virket likevel opplagt og i godlune hele tiden, syntes Kari. Hun kikket opp på ham, der han strevet i den snart tomme høyvogna, mens strålene fra den lave ettermiddagssola fikk høystøvet omkring ham til å danse som flammer i en svær grue. Håret hans skinte mer enn noensinne, gyllent og fullt av høystøv som det var.

Hun så at han svettet også, for skjorten hans var våt og håret klisset, og på pannen trillet det nå og da en dråpe ned i de lyse brynene. De sterke nevene håndterte høygaffelen fort og lettvint når den skjøv svære dynger med høy av vogna og ut gjennom den åpne siden hvor karmen var fjernet, slik at det deiset ned til Kari og drengen i en sky av fint støv. Så lenge Olav drev og tømte vogna, måtte de bare holde seg unna. Da nyttet de anledningen til å hvile –og for Kari sin del også til å betrakte Olav.

Han var tjue år gammel, visste hun –tre år eldre enn henne selv –og odelsgutt til storgården Sanden. Selv hadde hun bare tjeneste der, så hun tilhørte en helt annen og mye lavere stand enn Olav. Kari var født og oppvokst på husmannsplassen Sandbråten, der hun var den eldste av en søskenflokk som til nå telte sju barn. Siden Sandbråten lå under Sanden, var naturligvis Olav og faren hans som småkonger for Kari og familien hennes.

Husmann Per Sandbråten hadde stor aktelse for Sanden-folket, og han hadde også innprentet den samme holdningen i ungene sine –skjønt Kari hadde en anelse om at det mer var snakk om frykt og angst enn ekte aktelse. Berettiget angst var det vel også, for det var klart at Nils Sanden satt med nesten all makt over livet til husmennene sine. Hvis det passet ham, kunne han når som helst påstå at de ikke oppfylte kontrakten, og med loven i hånd kunne han så drive dem bort fra alt de selv hadde skapt på plassen der de bodde. Uansett hvor usselt og fattig det var, så utgjorde jo plassen selve tryggheten for Sandbråten-familien. Noe annet hadde de ikke, og det var så visst ikke gjort i en håndvending å skaffe seg noe nytt, så det sa seg selv at de unnlot å utfordre Nils Sanden.

Per og Jorunn Sandbråten hadde selv ryddet plassen og satt opp hus der, skaffet seg to kyr og åtte sauer etter hvert, fått seg gris og høns og det som ellers skulle til av livsnødvendigheter. Gjennom mange års arbeid hadde de brutt opp noen få mål åker til poteter og havre og litt rug. De hadde drenert gammel myr og slitt opp svære røtter, skapt en slags eng og åker der det før bare hadde vært sur mold med dårlig vekst, og slik hadde de greid å tvinge et slags livsgrunnlag for seg selv og ungene ut av villmarka og skogen. Fett hadde det aldri vært, og både unger og voksne var oftest halvsultne, men de hadde tross alt klart seg på et vis. Det gode var at husene deres var bra, om de enn var små, og ved til å varme seg på hadde de i hvert fall rikelig av i skogen.

Pliktarbeidet på Sanden var dårlig betalt, men det innbrakte tross alt noen få skillinger i løpet av året, slik at livet akkurat gikk fra hånd til munn på Sandbråten. Dessuten fikk Per lov til å jakte og fiske litt, og selv om Nils Sanden forlangte å få halvparten av fangsten hans, ble det litt til overs der også. Kari visste at foreldrene hennes arbeidet hardere enn de fleste andre og at hun i så måte ikke hadde noe å beklage seg over, men hun kunne likevel ikke hjelpe for at hun nå og da drømte om en bedre tilværelse.

Den som hadde vært bondedatter! Eller datter av en kjøpmann eller embetsmann eller noe slikt! Det ville vært noe, det! Da kunne hun ha sett folk i øynene uten å være nødt til å slå blikket ned og neie hele tiden; da kunne hun gått midt i veien uten å gi plass og vike ut i grøfta straks noen andre nærmet seg; da kunne hun vært spart fra å måtte springe som en bikkje hver gang noen bjeffet en ordre –og da kunne hun virkelig tillatt seg å drømme om Olav Sanden på skikkelig vis. Hun kunne til og med snakket til ham i åpenhet da, og enda til forventet at han skulle forholde seg til henne som et menneske av samme verdi som han selv. Til og med ekteskap kunne hun ha drømt om uten at det hadde vært latterlig. Men slike tanker var bare latterlige nå, og Kari måtte vedgå at det gjorde vondt å tenke på det. Å være et menneske av mindre verdi enn andre, var ikke enkelt.

«Drømmer du deg helt bort nå, Kari?»

Hun skvatt til og kjente at hun rødmet voldsomt. Olav hadde snakket til henne, og stemmen hans var både lun og munter.

«Nei, jeg sto bare og tenkte på noe,» svarte hun forvirret, mens hun plutselig la merke til at høyvogna var tom og at han var i ferd med å sette på sidekarmen som han hadde fjernet før lossingen tok til.

«Altså drømte du deg bort,» slo han fast med et smil.

«Jeg gjorde vel det,» måtte hun vedgå. Samtidig ble kinnene hennes enda varmere, og hun stirret for det meste ned på de bare føttene sine, der tærne så vidt var synlige i høyet. Hun hadde bundet opp stakken en anelse, så litt av leggene var bare, og huden var rødrispet av de spisse stråene som hun tråkket i.

«Fortell hva du tenkte på,» oppfordret Olav.

«Nei, det var ikke noe.»

«Du sa jo nettopp at det var det! At du sto og tenkte på noe. Var det ikke sant?» utfordret han på en munter måte.

«Jo da, men det var ikke noe særlig,» svarte Kari uten å kunne møte blikket hans.

«Vil du ikke fortelle det?»

«Det er ikke noe å fortelle.»

Kari begynte å bli fortvilet. Ikke så mye fordi Olav spurte henne ut, men fordi den hersens drengen sto med ører så svære som på en grisepurke og lyttet. Det hun sa kom neppe til å forbli mellom Olav og henne.

«Da var det vel noe hemmelig, da,» smilte odelsgutten.

«Nei, hemmelig!» Hun blåste.

«Si det da, vel!»

«Jeg tenkte bare litt på foreldrene mine,» påsto hun.

«På foreldrene dine?» Olav så nesten litt skuffet ut.

«Ja,» hvisket Kari.

«Det var ikke mye spennende.»

«Nei, jeg sa jo at det ikke var noe å nevne.»

«Ja, du sa det.» Han smilte like strålende igjen og viste fram to rader med fine tenner.

«Ja, ja, jeg får vel kjøre etter et nytt lass,» fortsatte han etter å ha stirret litt på henne. «Bare få dette høyet så langt inntil bakveggen som mulig, slik at det blir god plass til neste lass. Jeg tror det blir det siste i dag.»

Dermed grep han hesten i bisselet og rygget vogna ut og nedover den bratte låvebrua.

«Jeg er snart tilbake!» ropte han. «Og da vil jeg vite hva du virkelig tenkte på!»

Kari ristet oppgitt på hodet.

«Vi får vel sette i gang og arbeide,» sa hun kort til guttungen, en langlemmet, foreldreløs slamp som het Lars og som var mer enn alminnelig freidig for sorten.

Han nikket bare, før han kjørte høygaffelen ned og vippet opp en passelig bør, men Kari syntes det så ut som om han hadde lyst til å si et eller annet som han ikke riktig våget å komme med. Hun brydde seg slett ikke om å hjelpe ham på glid, for det ante henne at det ikke akkurat var noen trøstens ord han hadde tenkt å gi henne.

Omsider kom det likevel, da begge to var på vei tilbake etter en ny bør av høyet som virket så lett når Olav håndterte det, men som var forbausende tungt likevel.

«Du er forelsket i Olav!» ertet Lars.

«Tosk!» svarte hun iltert. «Snakk heller om noe du har vett på, hva nå det skulle være!»

Han bare lo og bar den neste børa mye fortere enn henne, som om han ble oppkavet over tanken på det han hadde sagt. Kari knep leppene sammen og forsøkte å overse ham, men det var ikke enkelt, og det aller verste var at hun kjente varmen i ansiktet komme igjen.

«Ha! Du rødmer! Da er det sant!» triumferte drengen.

«Gud hjelpe meg, så barnslig du er!» stønnet hun. «Bruk heller kreftene dine på å bære høy, din knøl av en tomskalle du er!»

«Tror du ikke at jeg vet litt om sånt, hva?»

«Nei, ikke det grann!»

«Du skulle bare visst, du!» svarte han hemmelighetsfullt.

«Nei takk!»

«Skal jeg fortelle deg hva jeg har gjort?» drev han på.

«Nei, sier jeg!»

«Ha! Du tør ikke høre det! Har du gjort det noen gang?»

«Det raker deg ikke, din tufs!» skjente Kari, men han ga seg ikke.

«Jeg tror at du har gjort det!» påsto han.

«Hold klaffen din igjen!»

«Tror du ikke at jeg har gjort det?» Han flirte henrykt.

«Nei! Og nå vil jeg ikke høre mer av det gnålet ditt!»

«Det er sant!» påsto han med et nikk. «Og du skulle bare visst hvem jeg har gjort det med!»

«Du er syk i knollen!»

«Det er jeg ikke, det!» Han dyttet til henne.

«Hold labbene dine unna meg!» ropte Kari rasende og skjøv kraftig igjen, men gutten var sterkere enn hun trodde, så han sto solid på beina. Istedet kastet han seg mot henne og rev henne over ende i høyet, og Kari ble skremt over voldsomheten i utfallet hans. Hun hørte at han pustet tungt og hivende, og nevene hans var aldeles ustyrlige.

«Slipp meg!» skrek hun såpass høyt at han ble redd og slapp taket. Han reiste seg med hivende pust og et fett glis om munnen, mens de vidt oppspilte øynene hans hang ved henne.

«Forsøk det der en gang til, så skal jeg få far min til å pryle deg gul og blå!» raste hun.

«Pøh, det gjør du ikke,» hoverte han. «Det blir bare verst for deg selv etterpå!»

Det forbaskede var at han antakelig hadde rett i det, for skammen ville bli hennes uansett hvordan det gikk. Slik var det å være jente. Guttene kunne skryte av de samme sakene som jentene måtte skamme seg over. Til og med det å bli tatt med makt var en skam for en jente, mens gutten som gjorde det ofte ble sett opp til. Rettferdig var det knapt.

«Jeg kjente litt av hvert i sted!» triumferte Lars mens han fremdeles stirret lystent på henne.

«Hold klaffen på deg, sier jeg!» ropte hun i avmektig sinne.

«Ha! Det gjør jeg som jeg vil med. Og forresten var du mye bedre å kjenne på enn –henne!»

«Du er ikke riktig klok!»

«Du skulle bare visst, du!» Han lo.

«Nei, har jeg sagt! Jeg vil ikke vite det!»

«Jeg har lyst til å kjenne litt mer.» Han kom prøvende mot henne.

«I så fall sverger jeg på at jeg skal kjøre høygaffelen i deg!» ropte hun, og måten hun holdt gaffelen på fikk ham til å trekke seg unna.

«Det er vel ikke så farlig,» mumlet han.

«Jo, det er det!» fastholdt Kari. «Jeg lover at jeg kommer til å ta en fryktelig hevn hvis du noensinne gjør meg noe! Hører du det?»

«Ja da.» Han nikket surt og fortsatte i stedet med arbeidet.

Litt senere kom Olav atter kjørende med et nytt lass, som folkene ute på jordet hadde hjulpet ham med å lesse opp og tråkke til. Da var Kari og Lars nettopp ferdige med det forrige, og de sto et godt stykke fra hverandre mens de ventet på mer.

«Jaså, dere er ferdige allerede?» ropte han ned til dem. «Det betyr vel at det egentlig holder med én der nede. Forresten kan jeg selv hjelpe til med det siste lasset. Lars! Kom deg bort på nerjordet og bli med på å slå!»

Gutten nikket og sprang sin vei –men først flirte han megetsigende til Kari.

«NÅ VIL JEG VITE hva du tenkte på i sted,» smilte Olav oppe fra låvebrua.

«Jeg har jo sagt det.» svarte Kari mer mutt enn hun egentlig ville.

«Er det noe i veien?» undret han.

«Nei da.»

«Jo, det er det,» sa han alvorlig. «Har Lars gjort deg noe? Jeg vet at han er en liten djevel til å terge og det som verre er!»

«Nei, det var ikke noe.»

«Var det ikke? Jeg vet sannelig ikke om jeg skal tro det. Den slampen fortjener litt pryl uansett, så jeg tror jeg skal ta meg av det.»

«Nei, la ham bare være,» ba Kari.

«Da må du i hvert fall fortelle meg hva du tenkte på i sted,» krevde han. «Det var vel aldri kjæresten din, vel?»

«Jeg har ingen kjæreste.» Kari følte at hun rødmet voldsomt.

«Har du ikke?» ertet han. «Da er det snart på tide at du finner deg en.»

«Det haster vel ikke så veldig.»

«Nei, kanskje ikke,» vedgikk han. «Hvor gammel er du?»

«Sytten.»

«Å, da har du kanskje ennå litt tid, men egentlig begynner du jo snart å bli gifteferdig.»

Kari svarte ikke, til tross for at hun var sterkt uenig med ham. Gifteferdig var hun slett ikke når hun manglet alt av utstyr som en jente trengte for å kunne gifte seg.

«Har du aldri hatt en kjæreste?» fortsatte han.

Hun ristet på hodet.

«Ikke jeg heller,» betrodde han henne.

«Jeg trodde…» Hun grep seg i det.

«Hva trodde du?»

«Nei, det var ikke noe.»

«Si det!»

«Det var bare det at jeg trodde du hadde vært sammen med Ragna på Svullerud,» måtte hun si.

«Nei, ikke på den måten,» smilte han uten å komme nærmere inn på hva han mente.

«Nei vel.»

«La oss se til å få høyet på plass.»

Olav fjernet den ene sidekarmen på høyvogna og skjøv hele lasset ned i noen omganger. Etterpå rensket han vogna og kastet ned de siste dottene, før han atter satte karmen på. Imens dro Kari høyet utover, noe som gikk ganske fort, siden de hadde båret de andre lassene så langt inn i høystålet at dette siste kunne ligge omtrent der det falt.

«Jeg skal hjelpe deg!»

Med et sprettent hopp svingte Olav seg utfor låvebrua og ned til henne, og han rente høygaffelen i en dott med det samme. Ikvikke kast lempet han høyet på plass, slik at Kari bare ble stående og stirre på ham, og i løpet av sekunder var alt i orden.

«Så sterk du er!» utbrøt hun, og det var tydelig at han satte pris på å høre det.

«Pytt, det der er vel ikke noe,» blåste han idet han kastet den siste dotten på plass. «Sånn! La oss sette oss og hvile litt før vi går inn.»

Hun nikket og satte seg lydig med føttene oppunder seg og armene om knærne.

«Neimen, så oppskrapet du er på anklene og leggene!» utbrøt han da han satte seg rett overfor henne. «Er det vondt?» Med den største selvfølge strakte han ut en neve og strøk henne varsomt over den ene ankelen.

«Nei da.» Kari satt stiv og stille og følte hånden hans på seg.

«Jeg skulle vel ikke satt deg til slikt arbeid som dette,» smilte han mens hånden hans strøk og strøk der nede. «Det er jo ikke akkurat jentearbeid.»

«Det har ikke noe å si,» fikk hun fram.

«Jeg skal ikke gjøre det mer,» lovet han likevel. «Vet du hvorfor jeg gjorde det denne gangen?»

«Nei.» Hun følte trang til å trekke føttene til seg, men samtidig var det godt når han strøk slik.

«Jeg hadde lyst til å snakke med deg alene,» sa han.

«Hadde du?» Hun stirret overrasket på ham.

«Ja.» Olav nikket. «Hvor lenge har du tjent her nå?»

«Siden april.»

«Fire måneder, altså. Og dette er første gangen vi er for oss selv og kan snakke sammen.»

«Ja, det er vel det.»

«Har du ikke lyst til å snakke med meg?»

«Jo da!» Svaret hennes ble litt heftigere enn hun hadde tenkt, men sant var det jo.

«Det var godt å høre,» smilte han mens hånden hans dristet seg nesten halvveis oppover den ene leggen hennes.

«Du har fine ankler og legger,» roste han før hun rakk å si at han ikke måtte, og etterpå ble det jo vanskeligere å avvise ham.

«Pøh!» blåste hun. «De er vel ikke noe finere enn andres.»

«Jo, det er de!» forsikret han. «Mye finere! Og det er du også.»

«Pøh!» var alt hun kunne komme på å si.

«Det er sant!» påsto han. «Du er så fin at det nesten er for mye av det gode!»

«Nei, nå tuller du!» blåste hun mens hun rødmet og vred seg i forlegenhet. Hånden hans var nesten helt oppe ved kneet hennes nå, og den kjentes ru og hard ut på en god måte –men hun visste at hun burde stoppe ham snart.

«Tuller, nei?» forsikret han. «Nei, du skulle bare visst hvor fin du er! Har dere ikke noe speil oppe på Sandbråten?»

«Bare et lite med sprekk i.»

«Jammen, du har vel sett deg selv i det store speilet vi har hengende i gangen på Sanden?»

«Næsj, jeg ser vel ikke så ofte i speilet,» påsto Kari. «Er ikke så mye å se på.»

«Jo, det er du virkelig,» hevdet Olav med et bestemt nikk. «Jeg skal si deg det, Kari, at du er bent fram vakker, er du! Ikke vet jeg om noen som er vakrere.»

«Det kan du da ikke mene!»

«Jo visst mener jeg det!» fastholdt han. «Tror du ikke at jeg har øyne i hodet?»

Jo, hun trodde da saktens det, men hånden hans tok mer og mer av oppmerksomheten hennes nå. Den drev og strøk omkring knærne hennes, og hun kjente liksom nakenheten under stakken gløde i seg. Olav pustet tyngre nå, og selv merket Kari også en gryende opphisselse som var både god og skremmende på en gang.

«Du må ikke,» ba hun og flyttet seg uvilkårlig litt unna da hånden hans ville enda lenger opp.

«Å! Det var ikke meningen å skremme deg.» Olav så oppriktig lei seg ut, og han trakk til seg hånden uten innvendinger.

«Det gjør ikke noe. Jeg ble ikke skremt,» forsikret Kari mens hun pakket stakken bedre om leggene.

«Du må ikke være redd meg, Kari.» Han flyttet seg slik at han ble sittende ved siden av henne, og Kari følte nærværet hans sterkt.

«Jeg er ikke redd deg.» Hun dristet seg til å sende ham et kvikt smil og kjente at han la en arm om skuldrene hennes i det samme.

«Fint!» smilte han tilbake. «Du kan stole på meg, vet du.»

Hun nikket.

«Har du lyst til å snakke mer med meg en annen gang?» spurte han forsiktig.

Enda en gang nikket hun.

«Jeg liker deg så godt, Kari!» betrodde han henne.

«Jeg liker deg også,» hvisket hun.

«Gjør du det? Det er jeg glad for!»

Kari visste ikke hva hun skulle si til det, så hun tidde.

«Du er så fin, Kari!» utbrøt han mens han klemte henne inntil seg og kom smygende med den andre hånden også.

«Jeg tror det er best vi går inn nå,» hikstet hun.

«Tror du det? Ja, det kan hende du har rett, men jeg håper du vil treffe meg igjen snart. Vil du det?»

Kari nikket.

«Jeg sier fra når og hvor vi kan møtes, ikke sant? Og til å begynne med er det vel best at vi holder det for oss selv, tror du ikke det?» Olav så på henne med de klare, blå øynene sine.

«Jo da,» nikket hun. «Men går det virkelig an at vi kan møtes på den måten?»

«Ja, hvorfor skulle det ikke gå an?»

«Jeg er jo bare en simpel husmannsdatter.» Hun stirret ned på tærne sine og våget bare så vidt å skotte kjapt sideveis på ham.

«Kari, da!» svarte han strengt mens han klemte henne tettere inntil seg. «Du må ikke tenke dårlig om deg selv! Du er mer enn god nok for hvem som helst. Og i hvert fall for meg!»

«Mener du det?» undret hun.

«Selvfølgelig mener jeg det!» fastholdt Olav. «Du er så fin og god at jeg blir helt tullete av å sitte her sammen med deg!»

Hun smilte glad mot ham da og synte ikke det gjorde noe at han også la den andre armen om henne. Det kjentes så godt å sitte slik og føle styrken og nærheten fra ham. Det virket som om han faktisk brydde seg om henne. Sant å si var det nesten for godt til å være sant.

«Nå må vi gå!» mumlet hun likevel.

«Ja, vi må vel det,» sukket han. «Men det skal ikke bli lenge til vi treffes igjen.»

«Det gleder jeg meg til,» dristet hun seg til å si.

«Gjør du? Jeg også!» Han smilte og så glad ut.

Kari ville til å reise seg, men han holdt henne tilbake et øyeblikk.

«Du må la meg gå,» ba hun.

«Ja da, men jeg skulle ønske jeg kunne få et lite kyss først,» smilte han.

«Et kyss?» Hun vred seg og visste ikke riktig hvordan hun skulle ta det.

«Ja, slik!» Kvikt bøyde han seg fram og trykket leppene sine mot hennes, og før hun visste ordet av det var han borte igjen. Med en liten latter spratt han på bena og trakk henne opp etter seg.

«Du må ikke gjøre sånt,» rødmet hun.

«Jo da, det er nettopp det jeg må!» forkynte han sterkt. «Skulle jeg ikke få kysse jenta mi, kanskje?»

Kari visste ikke hva hun skulle svare, og før hun fikk tenkt så mye på det, hadde han sagt farvel og sprunget sin vei.

